არსენა ჯორჯიაშვილი (ფილმი)

არსენა ჯორჯიაშვილი — პირველი ქართული საბჭოთა მხატვრული ფილმი. გადაღებულია ივანე პერესტიანის მიერ 1921 წელს. დაფუძნებულია მენშევიკი რევოლუციონერის, არსენ ჯორჯიაშვილის რეალურ ისტორიაზე.

 სიუჟეტი 

დეპოს მუშა არსენა ჯორჯიაშვილმა გაფიცულ მუშათა რევოლუციური კომიტეტის გადაწყვეტილებით მოკლა რევოლუციური მოძრაობის სასტიკი მტერი, კავკასიის სამხედრო ოლქის შტაბის უფროსი გენერალი ფიოდორ გრიაზნოვი.  თავდადებული ტერორისტი ვაჟკაცურად ეგებება საველე-სამხედრო სასამართლოს მიერ გამოტანილ განაჩენსა და სიკვდილს. მას ნარიყალას ციხეზე დახვრეტენ.

 როლებში 
 მიხეილ ჭიაურელი — არსენ ჯორჯიაშვილი
 ივანე პერესტიანი — ილარიონ ვორონცოვ-დაშკოვი 
 ალისა ქიქოძე — ნინო
 ნ. დოლიძე — არსენას და
 ელისაბედ ჩერქეზიშვილი  — არსენას დედა
 ნ. იაჩმენოვი — გენერალი გრიაზნოვი
 ივან კრუჩინინი — ტიმოფეევი
 ნ. ოკუჯავა — გოგონა
 ალექსანდრე იმედაშვილი — მუშა-რევოლუციონერი
 კოტე მიქაბერიძე — მუშა-რევოლუციონერი
 მ. დიევსკი  — მარტინოვი-პოლიცმეისტერი
 ვალერიან გუნია  — გენერალი
 ვასო აბაშიძე  — გენერალი
 გ. კეთილაძე  — მუშა
 დ. პოგრომსკი  — საიდუმლო პოლიციის აგენტი

გადაღება
ფილმის გადაღება დაწყებული იყო საქართველოს დემოკრატიული რესპუბლიკის დროს. მაშინ არსებობდა იდეა, გადაღებულიყო კინოეპოპეა, რომელიც ასახავდა 1905 წლის რევოლუციიდან 1917 წლის რევოლუციამდე პერიოდს. ეპოპეის პირველ ფილმად ჩაფიქრებული იყო „გენერალ გრიაზნოვის მკვლელობა“. რუსეთის მიერ საქართველოს ოკუპაციამ ეპოპეის გადაღება ჩაშალა, მაგრამ ამ ფილმის გადაღება მაინც გაგრძელდა.

შეფასება
ფილმის წარმატებამ ყოველგვარ მოლოდინს გადააჭარბა. მისი გამოსვლისთვის ჯერ კიდევ ცოცხალი იყვნენ არსენა ჯორჯიაშვილის ოჯახის წევრები, მეგობრები და ამბის უშუალო მონაწილენი. პარტიისა და მთავრობის ხელმძღვანელებმა, რომლებიც დაესწრნენ ფილმის პრემიერას „აპოლოში“, მადლობა გადაუხადეს შემქმნელებს.  ძალადობით, ინტრიგითა და სასიყვარულო რომანტიკით დახუნძლული ფილმი დადებითად შეაფასეს. მთავარი როლის შემსრულებელ მიხეილ ჭიაურელს კი მაშინდელი ამერიკის და მსოფლიოს კერპს დაგლას ფეირბენქსს ადარებდნენ.Denise J. Youngblood, "Movies for the masses: Popular cinema and Soviet society in the 1920s", გვ. 77 — Cambridge University press. 1992 

ფილმმა იმ დროს ჩვენების რეკორდი მოხსნა, თბილისში ის 155-ჯერ უჩვენეს. პირველ ორ კვირაში მან სრულად აანაზღაურა გაწეული ხარჯები. მოგებამ საშუალება მისცა კინოსექციას გაეუმჯობესებინა კინოატელიე, ლაბორატორია და გაეზარდა თანამშრომელთა რიცხვი. ფილმი საქართველოს ფარგლებს გასდცა და რუსეთში გავიდა სათაურებით „გენერალ გრიაზნოვის მკვლელობა“, „სიცოცხლე სიკვდილში“, „სიკვდილი სიცოცხლისთვის“. რუსულმა პრესამ მაღალი შეფასება მისცა ფილმს.

ისტორიული ფაქტები
არსენა ჯორჯიაშვილი სინამდვილეში ნარიყალას ციხეზე არ დაუხვრეტიათ, ის ჩამოახრჩვეს საგუბერნიო ციხის ეზოში და იქვე დამარხეს.

ლიტერატურა

 რესურსები ინტერნეტში 


სქოლიო

კატეგორია:ივანე პერესტიანის ფილმები
კატეგორია:მუნჯი ფილმები
კატეგორია:ქართული შავ-თეთრი ფილმები
კატეგორია:1921 წლის ქართული ფილმები
კატეგორია:რეალურ მოვლენებზე დაფუძნებული ფილმები
კატეგორია:1920-იანი წლების ისტორიული ფილმები